Rôze protter

De rôze protter (Pastor roseus, synonym: Sturnus roseus)  is in fûgel út de famylje fan 'e protterfûgels (Sturnidae).

Oant 2018 stie de soarte yn it skaai Sturnus. Yn in stúdzje fan 2018 die bliken dat Sturnus in polyfyletyske groep foarme en dêrom waarden de soarten fan dy groep beheind. Sûnt is de rôze protter yn it monotypyske skaai Pastor set. 

 Skaaimerken 
Mei in lingte fan 19 oant 22 sm is de rôze protter like grut as de gewoane protter (Sturnus vulgaris). Hy weaget tusken de 59 en 89 gram. Ek syn bou is yn essinsje itselde as dy fan 'e protter; mei syn koarte, krêftige sturt en puntige, trijehoekige wjukken is it in rappe en goede fleaner.

In folwoeksen rôze protter is rôze op 'e búk, it boarst en op 'e rêch en fierder swart mei in bleekrôze snaffel en poaten. Mantsjes ha yn 'e briedtiid glânzgjende lange swarte fearren op 'e kop. Wyfkes binne wat doffer fan kleur, ha in koartere túf en brunere wjukken. Ek binne de oergongen tusken it rôze en it swart minder skerp. Jonge fûgels lykje in soad op 'e gewoane protter (Sturnus vulgaris), mar binne ljochter en te ûnderskieden mei't hja doffer binne en in koarte, stompe, by de basis gielige snaffel ha.

 Fersprieding 
Rôze protters briede yn it súdeasten fan Europa en Sintraal-Aazje. Se briede yn koloanjes yn lânbougebieten en steppes. It is in trekfûgel en winterdeis binne se yn Yndia en tropysk Aazje te finen. Yn Sintraal-Europa komt er yn lytse oantallen foar en eartiids yn gruttere oantallen yn Hongarije. Yn oare lannen komt de soarte tige ûnregelmjittich foar en nei it westen ta wurdt er seldsumer. Untsnapte fûgels út finzenskip binne lykwols net ûngewoan, om't de rôze protter frij populêr is ûnder fokkers.

De soarte is in fûgel fan steppes en iepen agraryske gebieten en folget de gebieten dêr't in soad imerkes foarkomme. Faak wurde se yn losse kloften yn beammen en strûken waarnommen. 
By massamigraasjes fleane dizze sosjale fûgels ek oer hegere lânskippen of bercheftige regio's. 
Koloanjes wurde normaal fûn by wetter, faak yn dellingen, mar nei it brieden ferhúzje se nei mear boskrike gebieten. 

Yn Nederlân is de soarte in dwaalgast en as se waarnommen wurde is dat meastentiids tusken july en novimber yn 'e kustgebieten en de westlike Waadeilannen. Meastentiids binne dat fûgels fan it earste jier. Se minge harren yn sokke gefallen faak mei gewoane protters en kinne wiken hingjen bliuwe.Sovon, oproppen 9 augustus 2025.   

 Hâlden en dragen 
It briedseizoen is koart en rint fan maaie oant july en is ek nau ferbûn mei de beskikberens fan iten. Se binne monogaam en briede yn grutte koloanjes, faak fan hûnderten oant wol  tûzenen nêsten. Beide skaaien bouwe it nêst, dat makke is fan gers en tûken en beklaaid mei fyn gers en fearkes. It nêst leit yn in holte, faak tusken stiennen op in richel of yn in spjalt fan in rots. De lechsels besteane út trije oant seis aaien. 

Yn 'e briedtiid yt de fûgel meast imerkes en oare ynsekten, nei it brieden ek fruchten. Winterdeis bestiet it iten út ynsekten, fruchten, sied en nektar.

 Status 
De soarte hat in ûnbidich grut ferspriedingsgebiet en dêrfandinne is de kâns op útstjerren tige lyts. De grutte fan 'e Europeeske populaasje wurdt op 123.000 oant 459.000 folwoeksen fûgels rûsd (2012). Om't yn Europa 25% fan 'e populaasje libbet wurdt de wrâldpopulaasje op 450.000 oant 2.000.000 fûgels rûsd. De IUCN klassifisearret de fûgel as net bedrige op 'e Reade list.

Kategory:Fûgelsoarte
Kategory:Rôze protter
Kategory:Lânseigen fauna yn Afganistan
Kategory:Lânseigen fauna yn Albaanje
Kategory:Lânseigen fauna yn Armeenje
Kategory:Lânseigen fauna yn Eastenryk
Kategory:Lânseigen fauna yn Azerbeidzjan
Kategory:Lânseigen fauna yn Bangladesj
Kategory:Lânseigen fauna yn Bulgarije
Kategory:Lânseigen fauna yn Kroaasje
Kategory:Lânseigen fauna yn de Feriene Arabyske Emiraten
Kategory:Lânseigen fauna yn Georgje
Kategory:Lânseigen fauna yn Grikelân
Kategory:Lânseigen fauna yn Yndia
Kategory:Lânseigen fauna yn Iran
Kategory:Lânseigen fauna yn Irak
Kategory:Lânseigen fauna yn Israel
Kategory:Lânseigen fauna yn Itaalje
Kategory:Lânseigen fauna yn Jordaanje
Kategory:Lânseigen fauna yn Katar
Kategory:Lânseigen fauna yn Kazachstan
Kategory:Lânseigen fauna yn Koeweit
Kategory:Lânseigen fauna yn Kirgyzje
Kategory:Lânseigen fauna yn Maleizje
Kategory:Lânseigen fauna yn Moldaavje
Kategory:Lânseigen fauna yn Mongoalje
Kategory:Lânseigen fauna yn Montenegro
Kategory:Lânseigen fauna yn Nepal
Kategory:Lânseigen fauna yn Noard-Masedoanje
Kategory:Lânseigen fauna yn de Oekraïne
Kategory:Lânseigen fauna yn Oezbekistan
Kategory:Lânseigen fauna yn Pakistan
Kategory:Lânseigen fauna yn Roemeenje
Kategory:Lânseigen fauna yn Jeropeesk Ruslân
Kategory:Lânseigen fauna yn Saûdy-Araabje
Kategory:Lânseigen fauna yn Servje
Kategory:Lânseigen fauna yn Sibearje
Kategory:Lânseigen fauna yn Sina
Kategory:Lânseigen fauna yn Slowakije
Kategory:Lânseigen fauna yn Sloveenje
Kategory:Lânseigen fauna yn Sry Lanka
Kategory:Lânseigen fauna yn Syprus
Kategory:Lânseigen fauna yn Syrje
Kategory:Lânseigen fauna yn Tadzjikistan
Kategory:Lânseigen fauna yn Tailân
Kategory:Lânseigen fauna yn Turkmenistan
Kategory:Lânseigen fauna yn Turkije